Diari Oficial de la Generalitat Valenciana


Sumari del DOGV 4060, del 08-08-2001 (2001/8055)

ACORD de 26 de juliol de 2001, del Govern Valencià, pel qual es declara d'interés comunitari la instal·lació d'un centre de tractament de residus sòlids urbans en el Paratge Pedra Negra al terme municipal de Xixona.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4060

Data del DOGV
:   08-08-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/8055


Data del document
:   26-07-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Correcció d'errades

 Descriptors 

:   * Xixona
    * pla d'urbanisme
    * eliminació de residus

ACORD de 26 de juliol de 2001, del Govern Valencià, pel qual es declara d'interés comunitari la instal·lació d'un centre de tractament de residus sòlids urbans en el Paratge Pedra Negra al terme municipal de Xixona. [2001/8055]
  
El Govern Valencià, en la reunió del dia 26 de juliol de 2001, va adoptar l'acord següent:
  
ANTECEDENTS DE FET
  
Primer
  
Amb data 26 de novembre de 1998, la senyora Lourdes Sabater Amat, en representació de la mercantil Ingeniería Urbana, SA (INUSA) i amb autorització del senyor Ignacio Javier Díaz Montero en qualitat d'apoderat de l'esmentada mercantil, presenta en el Servei Territorial d'Alacant de la Conselleria d'Obres Públiques i Urbanisme, la instància i la documentació en què sol·licita la declaració d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat Valenciana, del Sòl No Urbanitzable, per a la instal·lació d'un centre de tractament de residus sòlids urbans que pretén donar servei a les poblacions incloses en el sector XIV del Pla Integral de Residus de la Comunitat Valenciana, al paratge Pedra Negra, en sòl no urbanitzable comú del terme municipal de Xixona.
  
La finca objecte de l'actuació que se sol·licita, de titularitat municipal queda descrita en els termes següents:
  
«Rústica. Situada al terme municipal de Xixona, partida Feliu, paratge Pedra Negra, de 80 hectàrees de superfície. Afronta: nord, camí del Racó del Rei a Segorbe i Max Paul Varó (p. 24); est, riu Coscó o Torre de les Maçanes, Francisco Pastor Sirvent (p.27 i 33), Alejandro Ibáñez Mira (p. 35) i Mª Isabel Mira Sánchez (p.37); sud, resta de la finca de la qual se segrega, de l'Ajuntament de Xixona; oest, barranc Facorro i José Antonio Planelles Donat i un altre (p.73)».
  
Amb data 8 de gener i 4 i 26 de març 1999 s'ha presentat una nova documentació pels interessats, en compliment dels requeriments formulats en aquest sentit des del Servei Territorial d'Alacant.
  
Segon
  
De l'anàlisi de la documentació aportada i dels informes emesos pels serveis tècnics d'aquesta conselleria, es desprén que la instal·lació pretesa es localitza en sòl no urbanitzable comú rústic, segons el planejament general d'aplicació, en parcel·la de 800.000 m² de superfície, la titularitat del qual correspon a l'Ajuntament de Xixona que ha atorgat un dret de superfície sobre els terrenys a favor de la mercantil promotora INUSA, (concessionària) del servei de neteja viària i recollida de fems de Xixona), en virtut d'acord del ple de l'ajuntament de data 22 de desembre de 1998.
  
Tercer
  
La documentació aportada està integrada per memòria informativa i justificativa de l'ordenació, plans d'informació urbanística i d'ordenació, estudi econòmic financer, pla d'etapes, i estudi d'impacte ambiental. En aquesta queden definides les característiques de l'ordenació proposada, i es preveuen totes les obres de connexió amb les xarxes generals d'infraestructures i serveis públics necessaris per al funcionament de l'activitat.
  
Quart
  
Consta, així mateix, un compromís d'assumpció pel promotor del règim de deures, cessions i obligacions propis del sòl urbanitzable.
  
Cinqué
  
Mitjançant resolució del conseller d'Obres Públiques, Urbanisme i Transports de data 29 d'abril de 1999, va ser admesa a tràmit la sol·licitud formulada, condicionada a l'aportació de determinada documentació assenyalada en la consideració segona de la dita resolució i consistent en els aspectes següents:
  
1r. Haurà d'aclarir-se l'apartat VI de l'escriptura pública de constitució del dret de superfície, a fi que es determine amb absoluta claredat l'assumpció dels compromisos establits en l'article 20.1.b) de la Llei 4/1992.
  
2n. Atés que segons la descripció registral de les finques aquestes són confrontants amb muntanya pública haurà d'aportar-se documentació gràfica suficient que designe els límits d'aquesta en els punts limítrofs, i justificar que no resulta afectat per l'actuació prevista.
  
Dites correccions van quedar solucionades mitjançant la documentació aportada pels interessats en les dates 26 de març i 25 de maig de 1999.
  
Sisé
  
L'admissió a tràmit de l'expedient de referència va ser sotmesa a informació pública per termini de vint dies, simultàniament amb la convocatòria per a la presentació d'iniciatives alternatives a la desencadenant del procediment. En aquest sentit es van publicar sengles anuncis en el Diari Oficial de la Generalitat Valenciana núm. 3.520, de data 18 de juny de 1999, i en el diari La Verdad, de 14 de maig de 1999.
  
Durant l'esmentat termini, consta la presentació de dues al·legacions formulades contra l'expedient de declaració d'interés comunitari:
  
Escrit núm. 11/45961, de 13 de juliol de 1999, presentat pel senyor Juan Pellín Catalá en representació de l'associació ecologista Colla Ecologista d'Alacant, en el qual bàsicament manifesta:
  
- Projecte incorrecte i faltat de definició.
  
- Impermeabilització inconcreta del vas de l'abocador.
  
- Inexistència d'estudis hidrogeològics en profunditat.
  
- Falta de justificació de les dimensions de la llacuna de decantació i de la llacuna de lixiviació.
  
- Inexistència de pressupost detallat de l'abocador, planta de compostatge i de reciclatge.
  
- Inexistència d'un estudi econòmic de viabilitat.
  
- Balanç de masses i incompliment de la limitació d'abocament de materials biodegradables.
  
- Projecte i estudi d'impacte ambiental d'autoria desconeguda.
  
- Absència d'un projecte de seguretat en el treball.
  
- Responsabilitat d'INUSA després de la clausura de l'abocador.
  
- Inexistència d'un pla contra incendis i d'un projecte de segellat i de restauració de l'abocador.
  
- Necessitat d'un document de síntesi d'EIA en document independent.
  
Escrit núm. 2.771, de 13 de juliol de 1999, presentat pel senyor Rafael-Nicolás Valor Valor, en qualitat de representant de Monteisla, SA, en el qual manifesta, en síntesi:
  
- Inexistència de document de síntesi.
  
- El projecte presentat és contrari a l'esperit i finalitat de la Llei 10/1998, de 21 d'abril, de Residus, i no s'ajusta a les instal·lacions proposades pel PIR per a la zona XIV.
  
- Inadequació de l'emplaçament.
  
Amb data 23 de setembre de 1999, l'entitat promotora presenta un escrit en el qual es contesten les al·legacions formulades, així com l'estudi d'alternatives del projecte i document de síntesi, que completa l'estudi d'impacte ambiental.
  
Seté
  
Consta en l'expedient un certificat emés pel secretari de l'Ajuntament de Xixona en el qual manifesta que en el ple de 26 de març de 1998 es va acordar per unanimitat ratificar l'acord subscrit amb la mercantil Ingeniería Urbana, SA, en data 24 de març de 1998, sobre la cessió del dret de superfície d'uns terrenys de titularitat municipal ubicats al paratge Pedra Negra, per a la construcció d'un centre de tractament de residus sòlids urbans, format d'un abocador controlat de RSU i una planta de reciclatge i compostatge de tipologia tancada, amb biofiltres d'aire, així com les instal·lacions annexes de gestió.
  
Amb data 18 de desembre de 1998 s'atorga per l'Ajuntament de Xixona escriptura pública d'agrupació, excés de cabuda i segregació dels dits terrenys.
  
Mitjançant escriptura pública de data 22 de desembre de 1998, l'Ajuntament de Xixona i l'entitat promotora convenen la cessió del dret de superfície sobre els terrenys objecte de l'actuació juntament amb l'assumpció de determinats compromisos adquirits per la pròpia promotora.
  
Consta un conveni subscrit amb l'Ajuntament de Xixona el dia 30 de novembre de 1998, per a possibilitar la instal·lació que se sol·licita en el qual es xifren els compromisos que assumeix la promotora i les contraprestacions en concepte de dret de superfície i cànon de gestió de les instal·lacions les clàusules de les quals resulten les següents:
  
«Primera. L'Ajuntament de Xixona i la mercantil Ingeniería Urbana, SA (INUSA) subscriuen aquest conveni a fi que per la referida Mercantil s'assumisca l'aplicació a l'actuació del règim de deures, obligacions i cessions pròpies de l'adjudicatari de l'actuació integral, en la forma prevista en l'article 20.1.c) de la Llei Valenciana 4/1992, de 5 de juny, sobre Sòl No Urbanitzable.
  
Aquest conveni se subscriu per a possibilitar la seua plasmació en els documents justificatius de l'actuació, en aplicació del que disposa l'article 88 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en la disposició addicional quarta de la Llei Valenciana 4/1992, de 5 de juny, de Sòl No Urbanitzable, en relació amb el que disposa l'article 20 de la dita llei; no substituint, en cap cas aquest conveni al qual necessàriament haurà de subscriure's, amb qui resulte finalment adjudicatari de l'actuació.
  
Segona. L'Ajuntament de Xixona i la societat mercantil INUSA, reconeixen que per la naturalesa dels usos o aprofitaments previstos, resulta impossible la cessió de terrenys per a dotacions públiques locals en l'àmbit de l'actuació, establit en l'article 20.1.c) de la Llei Valenciana 4/1992, de Sòl No Urbanitzable, per la qual cosa acorden la seua substitució pel pagament del cost d'execució en infraestructures públiques addicionals.
  
Tercera. En compliment del que estableix la clàusula anterior, Ingeniería Urbana, SA, (INUSA), es compromet, en el cas que li és adjudicada l'actuació, a l'execució d'una aula mediambiental en l'àmbit de la pròpia actuació i dotar-la del necessari per a la seua funció, així com d'aparcaments, zones enjardinades, etc.
  
Així mateix, INUSA pagarà a l'Ajuntament de Xixona el cost d'execució de l'obra d'adequació dels voltants del Castell, amb un pressupost equivalent al 10% de les obres d'urbanització que requerisquen l'actuació, obres que han sigut pressupostades, en principi, en 706.951.132 pessetes.
  
Quarta. Ingeniería Urbana, SA (INUSA) abonarà a l'Ajuntament de Xixona la quantitat de 150 PTA per tona de residus sòlids urbans depositats en el centre de tractament objecte de l'actuació, en concepte de càrrega urbanística, mentre subsistisca la qualificació de no urbanitzable del sòl on es desenvolupa l'actuació integral.
  
Cinquena. Ingeniería Urbana, SA (INUSA), es compromet, així mateix, a realitzar una integració paisatgística, consistent en la repoblació del terreny on es portarà a terme l'actuació, per fases, conforme es vagen tancant vasos, utilitzant compost del produït en la planta de tractament, per a la dita repoblació, a fi que quan es tanque la planta quede repoblat el terreny amb espècies autòctones.
  
Sisena. Aquest conveni queda condicionat perquè l'aprovació definitiva dels instruments de planejament i gestió urbanística necessaris per al desenvolupament de l'actuació integral facen possible la seua aplicació i compliment, no substituint ni prejutjant en cap cas el resultat del procediment d'aprovació i adjudicació d'aquesta».
  
Tot això en substitució de les cessions i deures urbanístics previstos en l'article 20.1.c) de la Llei 4/1992.
  
La subscripció dels mencionats convenis suposa una clara manifestació de voluntat de l'ajuntament a favor de l'atorgament de la declaració d'interés comunitari que ens ocupa a favor de la mercantil, així com sobre el règim de deures, obligacions i cessions a què ha de subjectar-se el promotor de l'actuació, fet que excusa de la sol·licitud expressa d'informe al municipi afectat per l'actuació.
  
Vuité
  
Mitjançant escrit de 23 de maig de 2001, la Sra. Lourdes Sabater Amat, actuant en nom i representació de la mercantil Ingeniería Urbana, SA, manifesta que la promotora d'aquest procediment ha firmat un protocol amb la també mercantil Valenciana de Aprovechamiento Energético de Residuos, SA, sobre la construcció i gestió del centre de tractament de referència. A tal objecte, les mercantils esmentades, en data 11 d'abril de 2001, han constituït en virtut d'escriptura pública una empresa mixta amb la denominació Reciclados y Compostaje Piedra Negra, SA. En virtut d'allò que s'ha exposat sol·licita el canvi de titularitat del projecte a favor de la mencionada entitat Reciclados y Compostaje Piedra Negra, SA.
  
Nové
  
Durant la tramitació de l'expedient han sigut evacuades les actuacions següents:
  
1) Respecte de l'accés a la instal·lació es troba en l'expedient el projecte d'accés al centre de tractament de residus sòlids urbans al paratge Pedra Negra, ctra. 34, PK 161,60, en el terme municipal de Xixona, presentat mitjançant escrit de data 20 de gener de 2000.
  
Posteriorment, mitjançant instància de data 5 de juny de 2000, per l'interessat s'ha acompanyat un nou projecte: Justificació de l'ordenació i millora de l'accés existent, de conformitat amb allò que s'ha requerit per a la continuació de l'expedient.
  
En aquest sentit, el Ministeri de Foment, Unitat de Carreteres d'Alacant, emet informe el dia 25 de setembre de 2000, amb caràcter favorable, tenint en compte que, previ a l'inici de les obres, ha de presentar-se en aquest Servei la corresponent sol·licitud d'autorització d'obres, i acompanyar el corresponent projecte d'ordenació i millora de l'accés existent per a la seua autorització si procedeix, per aquesta demarcació de carreteres.
  
2) Pel que fa a l'impacte ambiental de l'actuació integral, la directora general de Planificació i Gestió del Medi ha emés el 19 de juny de 2001 declaració d'impacte ambiental favorable en la qual contesta degudament a les al·legacions formulades en el present procediment, i estableix determinats condicionants. La dita resolució es manifesta en els termes següents:
  
«Vist l'expedient 126/99-AIA referent al projecte de construcció d'una planta de tractament i abocador controlat de residus sòlids urbans, situat al paratge partida Pedra Negra del terme municipal de Xixona (Alacant), i és el promotor del projecte l'empresa Ingeniería Urbana, SA.
  
Desé. Que en data 31 de maig de 1999 el Servei d'Urbanisme i Ordenació Territorial de la Conselleria d'Obres Públiques, Urbanisme i Transports trasllada còpia de l'estudi d'impacte ambiental i pla adjunt i delimita la parcel·la objecte d'actuació amb una superfície de 80 ha.
  
Onzé. Que en data 5 de juliol de 1999 es comunica al Servei Territorial d'Urbanisme i Ordenació Territorial que per a poder formular la pertinent declaració d'impacte ambiental fa falta completar l'expedient amb la remissió del projecte de construcció, EIA i el resultat de la informació pública, tal com preveu el procediment d'avaluació d'impacte ambiental (Decret 162/1990). A més, es comunica que per les consultes realitzades, part de les instal·lacions afecten forest d'utilitat pública.
  
Dotzé. Que el projecte de planta de tractament de residus sòlids urbans i l'estudi d'impacte ambiental ha sigut sotmés al tràmit d'informació pública pel Servei Territorial d'Urbanisme, mitjançant anunci publicat en el DOGV núm. 3.250, de data 18 de juny de 1999, i es van presentar dues al·legacions a aquest, segons consta en el corresponent certificat de la cap territorial d'Urbanisme i Ordenació Territorial, rebuda en data 30 de novembre de 1999.
  
Al·legacions:
  
Els aspectes de tipus medi ambiental reflectits en l'al·legació presentada per la mercantil Monteisla, SA, fan referència a la proximitat de l'emplaçament elegit amb el riu Torre de les Maçanes i la possibilitat de contaminar tant les aigües subterrànies com les del llit del riu.
  
La segona al·legació, presentada per la Colla Ecologista d'Alacant, assenyala que la documentació presentada correspon a un avantprojecte en el qual queden mal definides una sèrie de característiques que des del punt de vista mediambiental han de tindre's en compte, com són: la impermeabilització del vas de l'abocador, estudis hidrogeològics en profunditat, riscos d'inestabilitat dels materials, justificació de les dimensions de la llacuna de decantació i de la bassa de lixiviació, contradiccions en el projecte i entre el projecte i l'EIA, falta d'un estudi d'alternatives tècnicament viables i justificació de la solució adoptada, inexistència d'un pla contra incendis en la planta de compostatge i en l'abocador, falta de projecte de segellat i restauració de l'abocador.
  
Tretzé. Que vista la documentació que obra en l'expedient, en data 12/01/01, es comunica a la mercantil INUSA la necessitat d'ampliar i modificar la dita documentació a fi d'esmenar les deficiències tècniques del projecte i avaluar medi ambientalment les possibles afeccions a l'entorn.
  
Catorzé. Que en data 5 de juny de 2001, es presenta davant aquest servei la documentació sol·licitada, i s'esmenen les deficiències que presentava l'anterior documentació.
  
Quinzé. Que com a conseqüència de les consultes realitzades als organismes següents: l'Ajuntament de Xixona, la Direcció Territorial de Medi Ambient, la Direcció General de Patrimoni Artístic, l'Institut Tecnològic Geominer d'Espanya i el Servei de Gestió de Residus; es van rebre les contestacions següents:
  
Per part de la Direcció Territorial de Medi Ambient es va remetre un informe, que donava compte de les principals característiques del medi natural en què s'ubiquen les instal·lacions:
  
Que l'àrea objecte d'estudi comprén una àmplia zona que ocupa una part dels termes municipals d'Alacant, Tibi i Xixona, i es troba ocupada per matolls gipsícoles ben estructurats amb un alt valor ecològic (considerats com a hàbitats prioritaris per la Directiva Hàbitats 92/43/CEE i 87/62/CE) i poc afectats per les activitats humanes, sobre els quals convé efectuar una exhaustiva protecció. Aquests matolls presenten una elevada concentració d'endemismes molt interessants, alguns dels quals estan inclosos en l'Ordre de la Conselleria d'Agricultura i Pesca, de 20 de desembre de 1985.
  
Respecte a la fauna s'indica que l'àrea afectada per l'abocador és utilitzada com a zona de campeig del pinsà trompeter, i existeix almenys una parella que nidifica. Juntament amb aquesta espècie en la zona se n'ha constatat la presència d'altres d'interés per a la conservació com el còlbit negre, l'àguila de panxa blanca, etc., per la qual cosa es proposa la declaració d'una ZEPA o LIC que assegure la conservació futura del dit entorn.
  
A l'informe s'acompanyen tres escrits:
  
1. Departament d'Ecologia de la Universitat d'Alacant:
  
Informa de l'existència a la zona d'ubicació de l'abocador d'una espècie d'au de gran interés per a la conservació, pinsà trompeter (Bucanetes githagineus) inclòs en la Directiva d'Aus de la Unió Europea i considerada d'interés especial en el Catàleg Nacional d'Espècies Amenaçades.
  
L'àrea situada entre el riu Montnegre i el riu Torre de les Maçanes constitueix la principal àrea de reproducció per a aquesta espècie a la Comunitat Valenciana, i s'estima que la presència de l'espècie en la zona pot remuntar-se probablement a una dècada, i que l'àrea mencionada inclou una fracció significativa de la població ibèrica de l'espècie, que pot aconseguir unes 300 parelles.
  
La zona reuneix els requisits per a ser declarada ZEPA, i donats els previsibles efectes negatius que la implantació de la planta de residus sòlids tindrà sobre la població d'aquesta espècie, seria de summe interés buscar un emplaçament alternatiu.
  
2. Delegació Territorial de València de la SEU/Bircilife:
  
Exposa els mateixos arguments que el del Departament d'Ecologia de la Universitat d'Alacant, i conclou que la declaració d'impacte ambiental ha de ser negativa, desestimar la construcció de la planta i buscar una zona que no afecte cap àrea sensible ambientalment.
  
3. Federació Ecologistes en Acció del País València:
  
L'argumentació de l'informe o escrit d'al·legacions és semblant als dos anteriors, i indica que l'estudi d'impacte ambiental no va mencionar l'existència en la zona del pinsà trompeter.
  
Consideren necessària la construcció de la planta de tractaments de residus, no obstant això, indiquen que ha de compatibilitzar-se aquesta necessitat amb la protecció de la referida espècie, i en conseqüència buscar noves ubicacions o desplaçar els límits de les instal·lacions projectades. Així mateix, insta a la conselleria a la protecció de l'hàbitat de la referida espècie entre els rius Montnegre i Torre de les Maçanes mitjançant alguna de les figures legals de protecció del territori (ZEPA, inclusió dels dos rius en el Catàleg de Zones Humides de la Comunitat Valenciana).
  
Informe del cap del Servei de Gestió forestal, en el qual fa referència a la sol·licitud per part de l'Ajuntament de Xixona de la modificació del traçat del camí ramader Assagador dels Corbins en el tram afectat per la futura ubicació de la planta de tractament de RSU com a resultat d'aquesta sol·licitud, el conseller de Medi Ambient proposa el 3 de gener de 2001 que s'aprove la mencionada desafectació i que es realitze la modificació al traçat sol·licitat, i remet el corresponent expedient juntament amb l'esmentada proposta al conseller d'Economia i Hisenda i Ocupació per a la seua aprovació.
  
Informe del Servei de Gestió de Residus, en què s'indica que des del punt de vista de gestió dels residus, la solució plantejada per al tractament dels RSU de la zona XIV que és objecte d'aquesta declaració, està d'acord amb les previsions del Pla Integral de Residus de la Comunitat Valenciana en el sentit que es preveu que l'abocador reba únicament rebuigs de la planta de tractament, que s'estimen en un 50% dels residus que entren en la planta, però en cap cas residus sense tractament previ.
  
D'altra banda, s'indica que després dels estudis realitzats, estudi geològic geotècnic i hidrogeològic es desprén que, la ubicació seleccionada per a la implantació de les instal·lacions correspon a una àrea on afloren materials predominantment argilosos-algepsosos en fàcies Keuper del Triàsic Superior. Que no hi ha punts d'aigües representatius de formacions aqüíferes en l'entorn de la zona estudiada, que hi ha processos de dissolució en els nivells de algeps triàsics, i es detecten petites cavitats que poden presentar riscos de col·lapse i estabilitat per la qual cosa s'aconsella realitzar proves de comprovació sobre cavitats kàrstiques en el fons de l'abocador i que després de la realització de 10 sondejos amb extracció de testimoni continu i assajos de permeabilitat executats en camp i laboratori, la permeabilitat del substrat triàsic de l'àrea de Pedra Negra pot considerar-se acceptable per a la implantació de l'abocador de RSU segons les directrius del PIR.
  
En els materials quaternaris s'observen processos de subfusió o pumping. En el desenvolupament de les obres d'excavació es recomana preveure el drenatge d'aquesta aigua i evitar la seua circulació posterior en la zona M abocador. Així mateix, es recomana realitzar una cartografia geològica de detall a escala 1:2.000 o 1:500.
  
Abocador de rebuigs
  
Pel que fa al vas d'abocament el sistema d'impermeabilització es considera correcte, no obstant això, s'indica que el material a emplear per a la impermeabilització del vas d'abocament haurà de tindre el corresponent control geotècnic, per la qual cosa no podran utilitzar-se tots els materials procedents de l'excavació del mateix vas, també es recomana col·locar un geotèxtil de protecció sobre la làmina de PEAD. El sistema de drenatge de lixiviats i la capacitat o volum de la bassa de lixiviació es considera correcte dins de les directrius del PIR, no obstant això, el tractament d'aquests s'haurà d'aclarir.
  
El pla d'explotació de l'abocador està ben desenvolupat, en tot cas es considera adequat seleccionar els materials a utilitzar en el recobriment dels residus. Així mateix, l'abocador té un sistema de captació i tractament de biogàs, mitjançant un sistema de combustió controlat i s'haurà d'assegurar la impermeabilitat del tap de tancament superior de cada pou.
  
El segellat de l'abocador es considera inadequat i es recomana aportar una capa de material impermeable d'un gruix no inferior a 100 cm o (50 cm amb una làmina artificial), una capa drenant de 50 cm de gruix i finalment una capa de sòl vegetal no inferior a 100 cm.
  
La morfologia final de l'abocador, corresponent a un relleu positiu amb talussos de pendent 3H:1V, no assegura l'estabilitat de la massa de residus. A més el disseny de les cunetes de desaigüe de les aigües pluvials genera un risc d'erosió i inestabilitat en la massa de residus, per la qual cosa es recomana una modificació d'aquest.
  
Es recomana que les labors d'excavació del vas es facen tenint en compte l'estudi geotècnic elaborat i per a l'execució de les labors d'impermeabilització es tinga en compte la geologia de detall i les proves de comprovació sobre cavitats que s'han mencionat anteriorment.
  
Planta de tractament i compostatge
  
L'informe considera acceptable els processos i la gestió dels distints tipus de residus, i assenyala que la producció del compost es produeix en la planta de compostatge la qual s'ha dissenyat totalment tancada per a evitar la formació d'olors i tindre un control més estricte sobre els paràmetres que controlen la fermentació.
  
Com a conclusió, es considera que el projecte d'abocador i planta de tractament de RSU, compleix, en general amb la zonificació i els criteris de gestió de RSU establits en el PIR, tenint en compte que només s'admetran en l'abocador de rebutjos aquells residus domiciliaris prèviament tractats en planta.
  
Informe de l'Institut Tecnològic Geominer d'Espanya en què s'indica que els terrenys on es pretén ubicar la planta de tractament i abocador de RSU, es localitzen sobre una formació no aqüífera que separa els dominis de les unitats hidrogeològiques 08.49 Agost - Montnegre i 08.48 Orxeta. Els materials aflorants són argiles amb algeps de colors molt diversos, predominen els rojos i grisos, pertanyents al Triàsic Superior en fàcies Keuper, el comportament hidrogeològic dels quals és de caràcter impermeable.
  
La solubilitat dels algeps, els processos de tectonització i meteorització confereixen certa permeabilitat secundària a la zona més superficial d'aquests materials (valors mitjans de 2.8 x 10 €6 m/s) i dona lloc a l'aparició de petits nivells d'aigua colgats i independents entre si, sense entitat aqüífera, però que han de ser controlats tant en la fase de construcció de la planta com durant la vida útil d'aquesta.
  
No hi ha pous ni captacions d'aigües subterrànies pròximes. El curs del riu Torre de les Maçanes es troba a l'est de la zona d'abocament sense cap connexió hidràulica amb aquesta.
  
 Com a conclusió s'indica que no és previsible que la instal·lació de l'abocador i planta de tractament de residus sòlids urbans, afecte les aigües subterrànies dels aqüífers que circumden la zona. No obstant això, motivat per la permeabilitat secundària i pels processos de dissolució s'aconsella dotar al vas d'abocament de permeabilitats de l'ordre d'1 x 10 €10 m/s, analitzar els fenòmens de dissolució de materials en la fase d'excavació, evitar possibles col·lapses, establir un sistema de control de fugues de lixiviats i dissenyar una canalització perimetral que impedisca l'entrada d'aigua de vessament superficial a les instal·lacions.
  
Setzé. Que vista la nova documentació presentada i els informes sectorials rebuts respecte d'això, es comunica a la mercantil INUSA en data 15/06/01, la necessitat de complimentar determinats condicionants respecte a certs aspectes tècnics i medi ambientals, garantir la correcta impermeabilització del vas, assegurar una major estabilitat de la massa de residus i executar correctament el segellat i restauració del vas d'abocament:
  
1. Prèviament a l'inici de les operacions d'excavació del vas d'abocament i instal·lacions annexes es procedirà a la retirada de les espècies vegetals gipsícoles i al decapatge del sòl. Es retirarà una capa d'uns 25 cm de gruix de terra vegetal i s'emmagatzemarà en condicions òptimes per a evitar la deterioració fins al seu ús en la restauració.. Els amuntegaments no superaren els 1,5 m d'alçària i es plantaran en aquests les espècies prèviament seleccionades.
  
2. D'acord amb l'informe rebut del Servei de Gestió de Residus, les labors d'excavació es faran tenint en compte l'estudi geotècnic elaborat, una vegada excavat el vas d'abocament es realitzarà una cartografia geològica de detall (1:2.000 € 1:500) que servirà per a portar a terme la correcta impermeabilització del vas i a més es realitzaran les proves de comprovació sobre cavitats que s'indiquen en el projecte.
  
3. A mesura que vaja recreixent la massa de residus per damunt del camí que corona el vas de l'abocador, serà necessari realitzar un terraplé perimetral de material impermeable que garantisca l'estanqueïtat i estabilitat de la massa de residus a abocar, aquest terraplé anirà recreixent a mesura que es depositen
  
4. els residus i tindrà el pendent i gruix necessari per a aconseguir una morfologia final de talús estable. La massa de residus no superarà en cap cas la cota 300 msnm
  
5. Els perfils finals estaran formats per bancs d'alçària no superior a 2 m i pendents inferiors a 25 (respecte a l'horitzontal) separats per bermes àmplies amb un contrapendent del 2%, i una inclinació en funció del drenatge dissenyat, que reconduirà les aigües de desaigüe de cada terrassa fins al canal dissipador d'energia que les conduirà fins a la llacuna de decantació.
  
6. Es presentarà un projecte de segellat i restauració degudament valorat, en el qual queden previstos els aspectes següents:
  
Segellat:
  
- S'aportarà una capa de material impermeable d'un gruix no inferior a 100 cm o (50 cm amb una làmina artificial), una capa drenant de 50 cm de gruix i una capa superficial de 100 cm dels quals, s'aportaran uns 80 cm d'estèril d'explotació (algeps i argiles) i uns 20 cm de terra vegetal prèviament seleccionada.
  
Revegetació:
  
- S'efectuaran sembres en els talussos, amb espècies herbàcies adaptades a la zona, de forma que s'aconseguisca un tapís dens i continu (30 grams de llavors per metre quadrat).
  
- Prèviament a l'inici de la fase de restauració i amb suficient antelació, s'encarregarà a vivers forestals, la preparació de plançons de les espècies gípsícoles, a partir de llavors de la zona per a reforçar la integració paisatgística en l'entorn.
  
- S'efectuaran les plantacions en talussos i bermes. En els talussos les plantacions es duran a terme en faixes que tallen longitudinalment el pendent del talús.
  
- Elecció de les dates que es portaran a terme les sembres i plantacions amb les màximes garanties de viabilitat. En cap cas es portaran a terme abans del mes d'octubre ni després del mes de febrer.
  
- S'efectuaràn regs de plantació i manteniment que garantisquen l'adequat arrelament de les plantacions.
  
Atés que consultat el DOGV núm. 3961, segons el Decret 57/2001, de 13 de març, del Govern Valencià, s'exclou del Catàleg de Forests d'Utilitat Pública de la província d'Alacant una parcel·la de 80 ha de la muntanya denominada Algezares, Feliu i Cuc, núm. 78 que coincideix amb la parcel·la sol·licitada.
  
Atés que les instal·lacions s'ubiquen en la part central de la parcel·la i ocupen únicament 16 ha, que es troba a una distància de nucli de població superior a 2 km i que la vida útil de l'abocador s'estima en uns 30 anys.
  
Atés que consultat el Planejament Urbanístic Vigent, els llits del riu Torre de les Maçanes i del barranc Facorro, situats a l'E i W de la parcel·la respectivament estan qualificats com a sòl no urbanitzable de protecció de llits de riu.
  
Atés que la zona d'actuació té un alt valor ecològic per trobar-se en aquesta formacions vegetals d'especial interés per a la seua conservació que constitueixen l'hàbitat d'una espècie singular i rara com és el pinsà trompeter i, que haurà d'adoptar-se una sèrie de mesures correctores i compensatòries per a minimitzar les afeccions als valors naturals de l'entorn: fauna i vegetació.
  
Atés que en la documentació presentada no s'han valorat des del punt de vista medi ambiental les possibles alternatives d'accés a la planta de tractament, que l'accés proposat es realitza per la part E de les instal·lacions amb la necessitat de construir un pont per a creuar el riu Torre de les Maçanes, que dites infraestructures no han sigut descrites i justificades en el projecte i que han d'estudiar-se altres possibles accessos que puguen afectar en menor grau a les característiques naturals de l'entorn.
  
Atés que les característiques geològiques/hidrogeològiques de l'àrea són adequades per a aquest tipus d'instal·lacions, que els estudis que s'han realitzat demostren que els materials aflorants són argiles amb algeps, pertanyents al Triàsic Superior en fàcies Keuper, el comportament hidrogeològic dels quals és de caràcter impermeable i que realitzats els assajos de permeabilitat corresponents, s'han aconseguit els valors de permeabilitat exigits pel Pla integral de Residus de la Comunitat Valenciana.
  
Atés que els algeps presenten fenòmens de dissolució i que s'han detectat petites cavitats kàrstiques en aquests que poden provocar fenòmens de col·lapse i subsidència i que els materials de la zona més superficial poden donar lloc a l'aparició de petits nivells d'aigua colgats.
  
Atés que d'acord amb la zonificació del Pla Integral de Residus de la Comunitat Valenciana, el municipi de Xixona queda ubicat dins de la zona XIV, àrea 25, i està prevista per a aquesta àrea, la construcció d'una instal·lació de tractament i eliminació de residus.
  
Atés que el Programa de Vigilància Ambiental no ha previst el disseny i construcció d'una xarxa de piezòmetres per al control de possibles fugues i circulació de lixiviats.
  
Atés que la mercantil INUSA, en data 18 de juny de 2001, ha presentat davant aquesta direcció general un escrit en el qual es compromet a complimentar els condicionants assenyalats, aspecte que haurà de ser objecte d'informe o resolució favorable per part de la Direcció General d'Educació i Qualitat Ambiental.
  
Atés que el projecte examinat constitueix un dels supòsits fàctics en els quals resulta preceptiva la formulació d'una Declaració d'Impacte Ambiental, prèvia a la resolució administrativa que s'adopte per a l'aprovació definitiva d'aquell, segons es desprenen de l'article 52 de la Llei d'Impacte Ambiental i concordants del seu Reglament.
  
Atés que en l'expedient s'han observat els tràmits previstos en el Decret 162/1990, del 15 d'octubre, del Govern Valencià pel qual s'aprovà el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que li són d'aplicació.
  
Atés que l'article 5 de la Llei 2/1989 atribueix la competència a l'òrgan ambiental, per a les declaracions i estimacions d'impacte ambiental dels projectes a les quals s'aplique aquesta llei.
  
Atés que el Reglament Orgànic i Funcional de la Conselleria de Medi Ambient, aprovat mitjançant Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència sobre l'avaluació de l'impacte ambiental.
  
Per tot això, fen ús de les facultats que tinc atribuïdes, resolc:
  
Primer
  
Formular amb caràcter favorable, als sols efectes ambientals i sense perjuí de la prèvia obtenció de les autoritzacions sectorials que li siguen d'aplicació, la present declaració d'impacte ambiental corresponent al projecte de construcció de planta de tractament i abocador controlat de RSU, situat al paratge Pedra Negra del terme municipal de Xixona, promogut per la mercantil Ingeniería Urbana, SA, sempre que l'activitat es desenvolupe amb l'estricte compliment de totes les mesures proposades en la documentació tramitada i amb les modificacions introduïdes per les condicions següents:
  
1. Per a minimitzar en la mesura que es puga les afeccions que la instal·lació de la planta de tractament i abocador de RSU provocaran sobre l'entorn natural, es portaren a terme una sèrie de mesures correctores i compensatòries com són:
  
- Les actuacions deixaran sense afectar els relleus situats en el marge dret del riu Torre de les Maçanes que corresponen amb els límits E i S de la parcel·la. Aquests límits es desplaçaran cap a l'interior de la parcel·la i deixaran una zona externa natural i aïllada, que protegirà l'hàbitat del pinsà trompeter.
  
- S'adoptaran les mesures necessàries per a reduir la proliferació d'animals oportunistes (rabosots, rates, gavines..) que puguen causar danys al pinsà trompeter, com: cobriment diari dels residus, tanca perimetral de la parcel·la excavant el terreny...
  
- Abans de l'inici de les obres, es farà una inspecció prèvia per part d'especialistes (Universitat d'Alacant, fundacions, etc.) per a detectar la presència de nius a la zona i adoptar les mitjanes que s'estimen oportunes.
  
- Totes les dades obtingudes s'incorporaran als estudis que hauran de realitzar-se per aquesta conselleria per a proposar l'entorn de l'activitat com una zona d'especial protecció per a les aus.
  
Els treballs anteriorment descrits hauran d'estar supervisats i amb el vist i plau dels tècnics de la Direcció Territorial de Medi Ambient.
  
2. L'accés a la planta de tractament haurà de ser objecte d'un projecte constructiu, que d'acord amb el reglament per a l'execució de la llei 211989, d'impacte ambiental, estarà sotmés a avaluació d'impacte ambiental. En el dit projecte s'avaluaren i justificaren des del punt de vista ambiental les diferents alternatives existents.
  
3. El Programa de Vigilància Ambiental haurà de ser ampliat per a assumir les clàusules següents:
  
- Construcció d'una xarxa de piezòmetres que controle les possibles fugues i/o circulació preferencial dels lixiviats. Hauran de presentar documentació en què queden reflectides com a mínim, la situació i profunditat dels piezòmetres, i justificar la distribució d'aquests. S'aclariran les diferents possibilitats de tractament de lixiviats d'acord amb el volum i amb la composició química d'aquests.
  
- Hauran de ser considerades prioritàries per l'explotador i titular de les instal·lacions totes les labors de manteniment i neteja periòdica de les xarxes de drenatge de lixiviats i d'evacuació de pluvials.
  
- Haurà de realitzar-se un seguiment de l'impacte ambiental del projecte sobre les comunitats vegetals gipsícoles que constitueixen l'hàbitat del pinsà trompeter, així com l'evolució de la població de la dita espècie en la zona i prendre si és necessari mesures correctores o compensatòries addicionals.
  
4. Si durant l'execució de les obres (moviments de terra i excavació del vas), es trobaren restes paleontològiques, arqueològics o etnogràfiques, el titular haurà de posar el fet en coneixement de la Conselleria de Cultura, de manera immediata, i adoptar les mesures pertinents per a la seua protecció i conservació, i de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana, del Patrimoni Cultural Valencià.
  
5. Així mateix, abans d'atorgar la llicència d'activitat, l'Ajuntament de Xixona haurà de tindre un informe o resolució favorable de la Direcció General d'Educació i Qualitat Ambiental en el qual s'indique el compliment del compromís adquirit per INUSA en data 18 de juny de 2001 i els condicionants establits en la present declaració.
  
Segon
  
Notificar a les parts interessades que contra aquesta resolució, per ser un acte de tràmit que no posa fi al procediment ni produeix indefensió, no cap cap recurs; la qual cosa no és inconvenient perquè puguen utilitzar-se els mitjans que en defensa del seu dret i interessos s'estimen pertinents.
  
Tercer
  
Publicar en el Diari Oficial de la Generalitat Valenciana aquesta estimació d'impacte ambiental, d'acord amb el que disposa l'article 31.5 del Decret 49088984, de 15 d'octubre, del Govern Valencià, pel qual s'aprovà el Reglament per a l'execució de la Llei 2/1989, de 3 de març, d'Impacte Ambiental».
  
3) Per la Direcció General d'Educació i Qualitat Ambiental de la Conselleria de Medi Ambient, mitjançant ofici de data 5 de juny de 2001, s'ha donat trasllat de l'informe favorable del Servei de Gestió de Residus de l'esmentada direcció general, de 29 de maig de 2001, pel qual es manifesta que el projecte compleix amb la zonificació i criteris de gestió establits en el PIR. No obstant això, el dit projecte s'haurà d'ajustar al que preveu la Llei 10/1998, de 21 d'abril, de Residus, i si és procedent, a la Llei 10/2000, de Residus de la Comunitat Valenciana, la qual cosa es determinarà en la Resolució d'autorització que expressament expedisca la Conselleria de Medi Ambient en el seu moment.
  
4) Amb data 21 de desembre de 2000, la Confederació Hidrogràfica del Xúquer informa amb caràcter favorable l'actuació, sempre que s'atenguen els requisits establits en la legislació vigent en matèria del domini públic hidràulic.
  
Deu
  
La Comissió Informativa de la Comissió Territorial d'Urbanisme d'Alacant, en sessió del dia 12 de juliol de 2001, a la vista de la documentació integrant de l'expedient de referència i dels informes tècnics emesos, va acordar informar favorablement aquesta sol·licitud de declaració d'interés comunitari.
  
Onze
  
El conseller d'Obres Públiques, Urbanisme i Transports, amb data 25 de juliol de 2001, va informar favorablement aquesta sol·licitud de declaració d'interés comunitari d'acord amb els següents:
  
FONAMENTS DE DRET
  
Primer
  
La sol·licitud formulada ha de resoldre's a l'empara del que disposa la Llei 4/1992, de 5 de juny, de la Generalitat Valenciana, del Sòl No Urbanitzable, i s'ha de substanciar pel procediment de declaració d'interés comunitari a què es refereix l'article 8.2. de la Llei en relació amb l'article 20 d'aquesta.
  
En efecte, de conformitat amb l'últim dels preceptes legals, les edificacions i instal·lacions destinades a activitats terciàries i industrials que, entre altres, necessiten l'ocupació d'una superfície major de 4 ha, requerisquen més de 8.000 m² construïts o exigisquen la realització de més de mil metres lineals de desenvolupament només podran realitzar-se com a actuacions integrals previ compliment de les condicions exigides pel paràgraf primer del mencionat article.
  
A la vista de les característiques concurrents en l'actuació pretesa no hi ha dubte que la via procedimental adequada per a la resolució de l'expedient resulta ser el procediment extraordinari previst en l'article esmentat una vegada constatat que es compleixen les condicions fixades en el número 1 de tal precepte.
  
Segon
  
Els paràmetres de l'actuació reflectits en el projecte resulten els següents:
  
Superfície objecte de l'actuació: 80 ha
  
Superfície ocupada per les instal·lacions: 119.425 m².
  
- Vas d'abocament.......................105.198 m².
  
- Llacuna de decantació.............7.620 m².
  
- Llacuna de lixiviació.................4.355 m².
  
- Àrea de fermentació................2.252 m².
  
Superfície ocupada per les construccions: 2.081,26 m².
  
Ocupació:0,5%.
  
Superfície total construïda: 2.263,06 m².
  
Separació a límits 50 m excepte caseta de control i centre de transformació: >10 m.
  
Altura màxima de cornisa: 14,062 m.
  
Tercer
  
A la vista del projecte i dels informes evacuats en la tramitació d'aquest expedient hem de ponderar els aspectes següents:
  
a) Les característiques de l'actuació necessiten disposar d'una superfície de grans dimensions, són igualment importants les necessitats constructives de la indústria, i no és possible la seua localització dins dels sòls urbans o urbanitzable existents en el municipi.
  
b) L'actuació resol els serveis que demanda el seu establiment sense que es produïsca una sobrecàrrega de demanda de les infraestructures existents, i són de destacar, en aquest sentit, els informes favorables emesos per les diferents administracions sectorials que han intervingut en el procediment.
  
c) La mercantil promotora de l'actuació assumeix el compliment de les obligacions, deures i cessions pròpies de l'adjudicatari d'un programa d'actuació, no inferiors a les legalment exigibles en sòl urbanitzable si bé es materialitzaren en els termes que es deriven de la proposta que hi ha en l'expedient.
  
d) L'actuació sol·licitada és d'implantació adequada des del punt de vista de l'ordenació territorial en efectuar-se en sòl no urbanitzable rústic, no mereixedor de cap protecció.
  
Des del punt de vista econòmic i social, l'actuació aporta solucions, sens dubte, al desenvolupament de la zona.
  
Quart
  
La tramitació de l'expedient ha sigut formalment correcta i s'han complit les exigències processals establides en l'article 20.2 de la Llei 4/1992, de 5 de juny, del Sòl No Urbanitzable.
  
Cinqué
  
En relació amb la quantificació de les cessions corresponents als promotors de l'actuació, que concerneixen a l'expedient haurà d'estar-se a allò que s'ha disposat per a la subscripció del conveni definitiu, elevat a escriptura pública el dia 22 de desembre de 1998, en el qual es xifren els compromisos que assumeix la promotora i les contraprestacions en concepte de dret de superfície i cànon de gestió de les instal·lacions, i tot això en substitució de les cessions i deures urbanístics previstos en l'article 20 de la Llei 4/1992.
  
Sisé
  
El Govern Valencià és l'òrgan competent per a la resolució de l'expedient, amb la consegüent aprovació de l'ordenació i definició del corresponent ús i aprofitament, en virtut del que disposa l'article 20 de la Llei 4/1992, de 5 de juny, de la Generalitat Valenciana, sobre Sòl No Urbanitzable, a proposta del conseller d'Obres Públiques, Urbanisme i Transports.
  
Vistos els preceptes legals esmentats i la resta de general i pertinent aplicació i a proposta del conseller d'Obres Públiques, Urbanisme i Transports, el Govern Valencià,
  
ACORDA
  
Primer
  
Aprovar definitivament l'ordenació urbanística relativa a l'atribució d'ús i aprofitament sol·licitat per la mercantil Reciclados y Compostaje Piedra Negra, SA, d'una actuació integral consistent en la construcció d'un centre de tractament de residus sòlids urbans al paratge Pedra Negra, amb una superfície de 80 ha, en sòl no urbanitzable comú del terme municipal de Xixona com a declaració d'interés comunitari que s'ha de desenvolupar en els termes de l'article 20 de la Llei 4/1992, de 5 de juny, de la Generalitat Valenciana, sobre Sòl No Urbanitzable.
  
La dita ordenació i declaració d'interés comunitari, així com l'adjudicació a què es fa referència en el següent apartat segon, se subjectaran a les condicions especials establides en aquest acord.
  
Segon
  
Adjudicar la dita actuació integral en favor de l'entitat Reciclados y Compostaje Piedra Negra, SA, a qui se li atorga la legitimació necessària, als efectes de l'article 20 de la Llei 4/1992, de 5 de juny, de la Generalitat Valenciana, per a promoure la realització del referit centre.
  
Tercer
  
Condicionar i vincular la mencionada adjudicació i legitimació a què el promotor designat complisca i satisfaça, en la seua totalitat, totes les obligacions i càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats en favor de l'Ajuntament, per a sufragar actuacions urbanístiques públiques, i haurà de satisfer a l'Ajuntament de Xixona les compensacions econòmiques substitutives dels deures de cessió de terrenys d'acord amb el conveni subscrit de data 30 de novembre de 1998. L'incompliment o no satisfacció de dites obligacions determinarà la caducitat d'aquesta adjudicació i, si és procedent, de la mateixa declaració d'interés comunitari que té per objecte.
  
Quart
  
El promotor haurà de garantir, davant de l'Ajuntament de Xixona la correcta i puntual execució de la implantació en què consisteix aquesta actuació integral per import, com a mínim, d'un 7% del cost total dels serveis i obres d'urbanització previstos. La dita garantia financera i personal de promoció haurà de prestar-se mitjançant aval, fiança o depòsit de valors, abans d'inici de les obres.
  
Cinqué
  
Tot canvi que es produïsca en la titularitat de la promoció de l'actuació integral necessitarà de la prèvia autorització del Govern Valencià.
  
Sisé
  
L'acord d'adjudicació expressat en el precedent apartat II, sense perjuí del que disposa l'apartat III, caducarà si en el termini d'un any, comptador des de la publicació en el Diari Oficial de la Generalitat Valenciana, la interessada no ha sol·licitat, en condicions d'obtindre, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, arribat el cas el conseller d'Obres Públiques, Urbanisme i Transports, a qui aquest acord confereix les facultats necessàries amb aqueix fi, previ expedient instruït amb l'audiència de l'interessat i de l'Ajuntament de Xixona. La dita declaració, de produir-se, determinaria la suspensió temporal de la declaració d'interés comunitari d'aquesta actuació integral, fins que el Govern Valencià resolga una nova adjudicació d'aquesta o la seua suspensió definitiva.
  
A més de l'esmentada llicència municipal d'obres, l'adjudicatari haurà d'obtindre els permisos, llicències i autoritzacions que siguen necessàries per al lícit exercici de l'activitat.
  
Seté
  
El desenvolupament de l'actuació integral s'ajustarà al projecte presentat pel promotor-adjudicatari, amb la documentació complementària aportada durant la tramitació de l'expedient, i respectarà les condicions fixades per les distintes administracions que han participat en el procediment i, en especial, en la declaració d'impacte ambiental de 19 de juny de 2001, els condicionants de la qual són els següents:
  
«1. Per a minimitzar en la mesura que es puga les afeccions que la instal·lació de la planta de tractament i abocador de RSU provocaran sobre l'entorn natural, es portaren a terme una sèrie de mesures correctores i compensatòries com són:
  
- Les actuacions deixaran sense afectar els relleus situats en el marge dret del riu Torre de les Maçanes que corresponen amb els límits E i S de la parcel·la. Aquests límits es desplaçaran cap a l'interior de la parcel·la i deixaran una zona externa natural i aïllada, que protegirà l'hàbitat del pinsà trompeter.
  
- S'adoptaran les mesures necessàries per a reduir la proliferació d'animals oportunistes (rabosots, rates, gavines...) que puguen causar danys al pinsà trompeter, com: cobriment diari dels residus, tanca perimetral de la parcel·la excavant el terreny...
  
- Abans de l'inici de les obres, es farà una inspecció prèvia per part d'especialistes (Universitat d'Alacant, Fundacions, etc.) per a detectar la presència de nius en la zona i adoptar les mesures que s'estimen oportunes.
  
- Totes les dades obtingudes s'incorporaran als estudis que hauran de realitzar-se per aquesta conselleria per a proposar l'entorn de l'activitat com una zona d'especial protecció per a les aus.
  
Els treballs anteriorment descrits hauran d'estar supervisats i amb el i vist i plau dels tècnics de la Direcció Territorial de Medi Ambient.
  
2. L'accés a la planta de tractament haurà de ser objecte d'un projecte constructiu, que d'acord amb el reglament per a l'execució de la Llei 2/1989, d'Impacte Ambiental, estarà sotmés a avaluació d'impacte ambiental. En el dit projecte s'avaluaren i justificaren des del punt de vista ambiental les diferents alternatives existents.
  
3. El Programa de Vigilància Ambiental haurà de ser ampliat per a assumir les clàusules següents:
  
- Construcció d'una xarxa de piezòmetres que controle les possibles fugues i/o circulació preferencial dels lixiviats. Hauran de presentar documentació en què queden reflectides com a mínim, la situació i profunditat dels piezòmetres, i justificar la distribució d'aquests. S'aclariran les diferents possibilitats de tractament de lixiviats d'acord amb el volum i amb la composició química d'aquests.
  
- Hauran de ser considerades prioritàries per l'explotador i titular de les instal·lacions totes les labors de manteniment i neteja periòdica de les xarxes de drenatge de lixiviats i d'evacuació de pluvials.
  
- Haurà de realitzar-se un seguiment de l'impacte ambiental del projecte sobre les comunitats vegetals gipsícoles que constitueixen l'hàbitat del pinsà trompeter, així com l'evolució de la població de la dita espècie en la zona i prendre si és necessari mesures correctores o compensatòries addicionals.
  
4. Si durant l'execució de les obres (moviments de terra i excavació del vas), es trobaren restes paleontològiques, arqueològics o etnogràfiques, el titular haurà de posar el fet en coneixement de la Conselleria de Cultura i Educació, de manera immediata, i adoptar les mesures pertinents per a la seua protecció i conservació, i de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana, del Patrimoni Cultural Valencià.
  
5. Així mateix, abans d'atorgar la llicència d'activitat, l'Ajuntament de Xixona haurà de tindre un informe o resolució favorable de la Direcció General d'Educació i Qualitat Ambiental en el qual s'indique el compliment del compromís adquirit per INUSA en data 18/06/01 i els condicionants establits en aquesta declaració.-
  
Respecte als accessos a l'actuació previstos i prèviament a l'inici de les obres, haurà de presentar-se davant de la Unitat de Carreteres d'Alacant del Ministeri de Foment, la corresponent sol·licitud d'autorització d'obres, acompanyant el corresponent projecte d'ordenació i millora de l'accés existent per a la seua autorització si procedeix.
  
S'haurà d'atendre igualment els requisits establits en la legislació vigent en matèria de domini públic hidràulic, de conformitat amb el que ha manifestat la Confederació Hidrogràfica del Xúquer mitjançant informe de data 21 de desembre de 2000.
  
El projecte s'haurà d'ajustar al que preveu la Llei 10/1998, de 21 d'abril de Residus, i si és procedent, a la Llei 10/2000, de Residus de la Comunitat Valenciana, la qual cosa es determinarà en la resolució d'autorització que expressament expedisca la Conselleria de Medi Ambient en el seu moment, de conformitat amb el que ha expressat la Direcció General d'Educació i Qualitat Ambiental de la Conselleria de Medi Ambient, mitjançant ofici de data 5 de juny de 2001.
  
Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació de la dita instal·lació.
  
Contra el present acord, que posa fi a la via administrativa, es podrà interposar recurs potestatiu de reposició davant del Govern Valencià en el termini d'un mes, comptador des de l'endemà de la notificació d'aquest, d'acord amb el que estableixen els articles 116.1 i 117.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener; o bé, recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació d'aquest, de conformitat amb el que disposen els articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això, sense perjuí que es puga exercitar qualsevol altre recurs que s'estime oportú.
  
València, 26 de juliol de 2001.
  
El conseller secretari del Govern Valencià,